יגאל ברוכי

יגאל ברוכי (נולד ב-1944) הוא לשעבר מנכ"ל ונשיא "אלביט" וחתן פרס ביטחון ישראל.

ביוגרפיה
ברוכי נולד בחיפה, בוגר בית הספר בסמ"ת ובשנים 1965–1968, בתום שירותו הצבאי, למד לימודי הנדסת חשמל בפקולטה להנדסת חשמל בטכניון. לאחר קבלת התואר הוא הצטרף לחברת "אלביט" כמהנדס פיתוח ובמהלך השנים קודם לתפקידי ניהול ברמות שונות, בהם מנהל פיתוח של פרויקטים ביטחוניים ובשנת 1981 למנהל חטיבת הפיתוח וההנדסה בדרג סמנכ"ל. בשנים 1983–1984 הוא עמד בראש פעילות החברה בארצות הברית.

בשובו לישראל מונה ברוכי לתפקידי מנכ"ל שונים בחברות-בנות של אלביט. בשנת 1989 הוא מונה לסמנכ"ל תפעול בחברה, בשנת 1992 למנכ"ל "אלביט מערכות" ובשנת 1994 למנכ"ל חברת האם "אלביט". במהלך שנות כהונתו כמנכ"ל וכנשיא רשמה אלביט רווחיות גבוהה ובעידודו הורחבה פעילותה בתחום התקשורת. בשנת 2001 הוא פרש מתפקידיו בטרם התמזגה החברה עם חברת אלרון ונותר חבר מועצת המנהלים.

כשנה לאחר פרישתו היה ברוכי יו"ר דירקטוריון פעיל בחברת טלרד, תפקיד ממנו פרש בשלהי 2003. כמו כן הוא עמד בראש ועדת ההשקעות של "כור הון סיכון".

בשנת 1984 הוענק לברוכי יחד עם אריה פיינגולד ומאיר בוטבול פרס ביטחון ישראל עבור הישגיו בפיתוח ייחודי עבור חיל הים.

הערות שוליים 

מהנדסי חשמל ישראלים
מנכ"לים ישראלים
תעשיינים ישראלים
זוכי פרס ביטחון ישראל
משקיעי הון סיכון ישראלים
ישראלים בתעשיית המחשבים
מנכ"לי אלביט מערכות
חיפה: אישים
בוגרי בסמ"ת
בוגרי הטכניון - מכון טכנולוגי לישראל
ישראלים שנולדו ב-1944
סמנכ"לי תפעול ישראלים